ซีไอเอ็มบีงัดดอกฟรี60วันดูดจำนำทะเบียนรถ
ซีไอเอ็มบี ส่งบริษัทลูก เซ็นเตอร์ ออโต้ ลีส ร่วมวงชิงสินเชื่อจำนำทะเบียนรถ ชูดอกเบี้ยฟรี 0% ใน 2 เดือนแรก
18 ส.ค. 2554

ซีไอเอ็มบี ส่งบริษัทลูก เซ็นเตอร์ ออโต้ ลีส ร่วมวงชิงสินเชื่อจำนำทะเบียนรถ ชูดอกเบี้ยฟรี 0% ใน 2 เดือนแรก
นายวิศาลท์ บูรณสันติกูล กรรมการผู้จัดการ บริษัท เซ็นเตอร์ ออโต้ ลีส ในเครือของธนาคารซีไอเอ็มบี ไทย เปิดเผยว่า บริษัทได้จัดรายการส่งเสริมการขาย หรือแคมเปญพิเศษให้กับลูกค้าที่มาขอสินเชื่อรถทันใจ “Car Speed Cash” หรือสินเชื่อทะเบียนรถ ด้วยอัตราดอกเบี้ยพิเศษ 0% ในช่วง 2 เดือนแรก หลังจากนั้นจะคิดดอกเบี้ยเริ่มต้นที่ 0.31% ต่อเดือน หรือ 3.75% ต่อปีขึ้นอยู่กับอายุของรถยนต์
“แคมเปญดังกล่าว จะช่วย่ให้ลูกค้าบริหารจัดการด้านการเงินได้ เพราะเป็นอัตราดอกเบี้ยคงที่ ดังนั้น แม้ดอกเบี้ยในตลาดจะขยับขึ้น แต่ดอกเบี้ยสินเชื่อรถทันใจก็ไม่ได้ปรับขึ้นตาม โดยบริษัทตั้งเป้าปล่อยสินเชื่อรถทันใจในปีนี้ไว้ที่ 100-200 ล้านบาท จากปัจจุบันที่มียอดสินเชื่อคงค้างอยู่ที่ 5,000 ล้านบาท” นายวิศาลท์ กล่าว
นายวิศาลท์ กล่าวว่า บริษัทได้ขยายธุรกิจสินเชื่อจำนำทะเบียนรถมากขึ้น และได้มีการปรับเงื่อนไขให้ลูกค้าเข้าถึงสินเชื่อได้ง่ายขึ้น ซึ่งล่าสุดได้ขยายระยะเวลาปล่อยกู้ให้กับรถยนต์ที่มีอายุมากขึ้นเป็น 18 ปี จากเดิม 10-12 ปี ผ่อนชำระสูงสุดนาน 72 เดือน รวมถึงการยกเว้นค่าธรรมเนียมในการขอสินเชื่อ
นอกจากนี้ ยังได้อาศัยจุดแข็งของบริษัทแม่ โดยลูกค้าเพียงแต่ติดต่อเข้ามายังสาขาธนาคารซีไอเอ็มบี ไทย ทั้ง 97 สาขา ในเขตกรุงเทพฯ และปริมณฑล พนักงานของบริษัทก็จะส่งทีมงานไปติดต่อถึงบ้านลูกค้าทันที และกรณีที่เอกสารยื่นกู้ครบ ก็สามารถอนุมัติได้ภายใน 1 วัน ทันกับความต้องการของลูกค้า ซึ่งแคมเปญนี้เปรียบเสมือนการทดลองตลาด หากได้รับการตอบรับที่ดี บริษัทก็พร้อมเดินหน้าออกแคมเปญพิเศษให้กับลูกค้าต่อไป โดยมีความพร้อมทั้งการปล่อยสินเชื่อรถป้ายแดงและรถมือสอง